LidanRubinov/Halacha-QA huggingface dataset:
שאלה: החזרי דלק על רכב אחר: אדם עצמאי שיש לו שני רכבים, על אחד מקבל החזרים ועל השני לא. אם הוא נתן לי להשתמש ברכבו שלא מקבל עליו ואמר לי שכשאתה מתדלק תירשום את מס הרכב שמקבל עליו החזרים כדי שיוכל להחזיר לי כסף על הדלק. 1. האם זה מותר או שזה הערמה? 2. האם זה לא כמו צריבת דיסקים ששמעתי שהרב מתיר שיש בזה יאוש בעלים שזה דבר פרוץ כבר? אשמח לתשובה ו מראש
תשובה: 1. אני חושב שזו הערמה ואדם ישר לא צריך לעשות זאת. 2. בצריבת דיסקים זו אבידה ששטפה נהר, שבה יש יאוש של הבעלים, כיוון שבאופן טבעי לא ניתן להציל את האבידה.
שאלה: דין המפליג בספינה לגבי מועדים וימים טובים: האם ימאי, נחשב כתושב חו"ל ומחוייב בשני ימים טובים? ומה הדין בבישול ביום טוב, על כיריים חשמליות (מכיוון שאסור להדליק אש גלוייה בספינה), במידה ויש גוי של שבת האם מותר להשתמש בו לצורך הדלקת כיריים ולבשל עליהן?
תשובה: אם הוא לא נמצא ביו,ט במקום בו יש קהילה יהודית אינו חייב ביו"ט שני אלא שהבעיה היא אם הוא שבת ביו"ט ראשון במקום בו יש קהילה יהודית איך הוא יכול להגיע לספינה ביו"ט שני ללא חילול יו"ט? מכיון שביו"ט מותר לבשל אם גוי הדליק את האש הוא יכול לבשל
שאלה: להתחזק בלימוד תורה ובקדושה: א. בזמן האחרון יש לי קושי בלימוד תורה, אין לי רצון עז לסיים ולדעת ש"ס ומסכתות כמו שהיה לי פעם וזה אחרי משבר חזק, מה לעשות כדי להחזיר את הרצון והחשק העז שהיה לי? ב. איך אפשר להגיע לרמה של קדושה? אני בע"ה רוצה להיות צדיק ובעל רוח הקודש כדי שהגויים יפחדו ממני ובכך לקדש שם שמיים.
תשובה: א. זה שאלה כבדת משקל, זה כמו לשאול איך נלחמים עם היצר הרע, יכול להיות שצריך איזו שהיא מנוחה או יעוץ ממישהו - מהי סיבת המשבר, לעזור לו לצאת מהמשבר, ואז תוכל לחזור לעולמה של תורה ביתר שאת וביתר עוז. ב. רוח הקודש, לזה זכו רק בודדים במשך הדורות. קודם כל צריך לעלות במעלות התורה, ורק אחרי זה אפשר לחשוב איך עולים לדרגה היותר גבוהה.
שאלה: קפפות לטקס, קטניות?: האם מותר להשתמש בכפפות לטקס שיש בתוכן אבקה שמכילה עמילן תירס?
תשובה: זה לא ראוי לאכילת אדם ולכן אין בזה שום בעיה.
שאלה: סיום מסכת למי שלא יתום: לשמחתי אני לא יתום ואני התחלתי את מסכת ברכות, אי"ה שאני אגמור. בסוף יש קדיש ועד אז אי"ה לא אהיה יתום. האם אני יכול להגיד אותו (במניין כמובן)?
תשובה: הקדיש בסיום הלימוד נאמר על ידי המסיים אף שאינו יתום.
שאלה: גילוח בחול המועד פסח: הרב פסק שניתן להתגלח בחול המועד, אלא שלגבי חול המועד פסח, יש כאלו שמתחילים את ימי האבילות של ספירת העומר מתחילת הספירה ולהם אסור להתגלח. שאלותיי הן: א. האם כל מי שנוהג אבילות עד ל"ג בעומר נקרא בכלל מי שמתחיל את האבילות ממוצאי יום טוב או שגם בין אלו שנוהגים אבילות עד ל"ג בעומר יש חילוקי מנהגים בזה, ואם כן כיצד יעשה מי שלא יודע כיצד נהגו אבותיו? ב. כיצד ניתן להגיד שנוהגים אבילות בחול המועד שהרי מועד קטן הוא, וכיצד יבוא מנהג אבילות שאפילו דרבנן איננו ויבטל השמחה בחול המועד?
תשובה: א. מי שמפסיק את האבילות בל"ג או ל"ד בעומר, זה אומר שהוא התחיל אותה במוצאי יו"ט ראשון. מי שמפסיק את האבילות בשולשת ימי ההגבלה, מתחיל אותה בראש חודש אייר. ב. לא עושים אבילות באופן אקטיבי, אלא בשב ואל תעשה שלא מתגלחים וכו'. גם השבתות עולים למנין ל"ג ימי האבילות שבהם לא מתגלחים ולא שומעים מוזיקה.
שאלה: שני דייטים דתיים במקביל: הרב, האם מותר ונכון לצאת עם שתי נשים במקביל למטרת בדיקה לנישואים או לחכות לאחת שנדע מה קורה ואם לא ילך איתה אז נצא עם השניה?
תשובה: לא ראוי ולא נכון ויש בכך אי יושר להיפגש עם שתי נשים במקביל. רק אם החלטת להפסיק עם אחת אתה יכול להתחיל עם בת אחרת.
שאלה: הכרזת האום על מדינה פלסטינית בארץ ישראל.: לכבוד הרב. יכול מאד להיות שהשאלה לא נראת הלכתית אלא פוליטית, אבל אני מבקש לדעת מה דעת התורה למצב שבו העולם מחליט ל"קרוע" את ארץ ישראל ולתת אותה לשונאינו ולקבוע עובדות בשטח בניגוד לדעת רוב העם היהודי היושב בציון?
תשובה: הם יכולים גם להחליט על ביטולה של מדינת ישראל. איננו צריכים להתחשב בזה, עלינו לעמוד על חיינו, וההשגחה האלוקית תתן לנו את היכולת לעמוד בזה בתוקף, צריכים לסכל את עצת אויבנו.
שאלה: ייעוד המחיצה בתפילה: האם מותר לבן לראות בת מתפללת? הרי למה המחיצה נועדה?
תשובה: המחיצה היא תקנה של חכמים, שבנוגע לדברים שבקדושה יש להפריד בין גברים לנשים. יש מחלוקת האם העיקר עצם ההפרדה על ידי מחיצה או שהמחיצה נועדה גם שלא יראו את הנשים. במקום שנשים באות בצורה לא צנועה לבית כנסת בודאי שצריך לדאוג שלא יראו את הנשים.
שאלה: מה קודם למה - בתפילה: ברצוני לשאול בנוגע לסדר הקדימה ומה עדיף בתפילת שחרית של שבת: אני משתדלת ללכת לתפילה בבית הכנסת בכל שבת, זמן ההגעה שלי לבית הכנסת יוצא כמעט תמיד בזמן הוצאת ספר התורה ו תחילת הקריאה. שאלתי היא, מה העדיפות ומה הסדר כ-בת, האם לחזור אחורה ולתפלל תפילת שחרית שהפסדתי, או להמשיך יחד עם הציבור בקריאת התורה ואח"כ מוסף? מראש!
תשובה: לכתחילה אין להתפלל שחרית אחרי מוסף, ולכן אם היא תפסיד קריאת התורה כשהיא תשלים את שחרית, אז לפחות את ברכות השחר תגיד קודם, ובזמן שהציבור יתפללו מוסף - היא תתפלל שחרית, למרות שהיא בכלל לא צריכה להתפלל בציבור, אבל אם היא תעשה ככה- זה נחשב שהיא התפללה בציבור.
שאלה: הלכות ספירת העומר: רציתי לדעת האם מותר לי להסתפר ביום שישי לקראת שבת זה אפשרי?.
תשובה: בימים שנוהגים בהם אבלות אינך יכול להסתפר גם לכבוד שבת.
שאלה: להתראיין לכלי תקשורת בשבת: לכבוד הרב ומועדים לשמחה. לאחרונה שמעתי שבגלל המצב הבטחוני הקשה בארץ ניתן היתר להתראיין לכלי התקשורת השונים בשבת. האם באמת אפשר לעשות כך ובאיזו צורה?
תשובה: אני לא שמעתי על היתר כזה, ואינני רואה איזה עניין יש בזה. האם הראיונות לתקשורת הם אלו שיביאו לנו את השקט והבטחון?
שאלה: חמץ בפסח: כמה שאלות בנושא חמץ בפסח: 1. האם בבית המקדש היה בפסח לחם הפנים? או שלא אפו באותו שבוע בגלל שזה חמץ? 2. בקריאת התורה בימי הפסח, בעליית מפטיר כתוב: "כאלה תעשו ליום שבעת ימים לחם אישה ריח ניחוח לה ". מה הכוונה "לחם"? האם הכוונה שהביאו עשו חמץ בפסח? 3. אור לשישה-עשר בניסן היו קוצרים את העומר של שעורים. האם לא היה חשש שזה ירטב (מגשם מים) ויחמיץ? מה גם ש"מצוותו לבוא מן הלח", האם כך זה לא מחמיץ? חג שמח!
תשובה: 1. לחם הפנים לא היה חמץ. שני הלחם בעצרת היו חמץ, אך לחם הפנים נאפה כמו מצות. 2. הקרבנות נקראו לחם "את קרבני לחמי לאשי", אין הכוונה ללחם ממש אלא מלשון הלחמה, שהקרבנות מחברים בין הקב"ה לישראל. 3. למה שהשעורים ירטבו? אפשר לדאוג שהם לא ירטבו.
שאלה: הזכרת מקורות בספר: לרב. אני כותב ספר בנושא הלכתי ומשתדל להקיף את דברי הראשונים והאחרונים הדנים בנושא, במהלך כתיבת הספר אני נעזר בספרי קיצורים ובעלי אסופות למיניהם שהביאו שותי"ם ומקורות שונים הדנים בנושא, אני משתמש בספרי הקיצורים בעיקר כדי להגיע למקור לפתחו לבררו בעצמי, שאלתי היא האם בכל מקרה שאני רואה מקור באחד מספרי הקיצורים ואחרי כן לומד אותו בעצמי עלי לכתוב אחרי כן בספרי, שנפגשתי עם מקור זה לראשונה בספר פלוני שהזכירו? הערה: שמתי לב לדוג שכותבי הספרים שהגיעו אל המקורות מהב"י או המשנ"ב כה"ח וכדו אינם מזכירים אותם כל פעם שמביאים מקור שהוזכר בספרים הנ"ל.
תשובה: אינך צריך להזכיר היכן נפגשת עם המקור לראשונה.
שאלה: יום העצמאות - מה יש לחגוג?: ב"ה. לכבוד הרב. קראתי את תשובת הרב מלפני חמש וחצי שנים, האם לחגוג יום העצמאות. זה היה לפני הגירוש מגוש קטיף, לפני עמונה, לפני האירועים בחוות גלעד ולפני כל הדברים האיומים שנעשו בחמש וחצי האחרונות, בהם ראינו איך המדינה שלנו - באמצעות הממשלה, הצבא, המשטרה, הש.ב.כ. ושלוחותיהם מפקירים דם יהודים, הורסים בתים ללא כל רגש והתחשבות, יורים על יהודים, ומסכנים חיים של יהודים-כי הם מתנחלים. דם יהודי במדינה הזאת, ובמיוחד דם המתנחלים, נעשה הפקר ממש. זה כבר לא כמו שנכתב בתשובה: "לא נראה לי לשלול הכל בגלל כמה מנהיגים שמתנהגים לא ר"- זה כבר לא כמה מנהיגים, זאת התנהלות כללית של השלטון. של שוטרים, צבא ובית משפח. זאת מדינה שהיא מייצגת קידוש ה בעולם? מדינה שפוגעת באזרחיה היהודים ותומכת בערבים. מרחמת על "פליטים" ממדינות אחרות וגורמת ליהודים-אזרחיה להיות פליטים בארצם. כמה כבר אפשר לקדש את החושך שנעשה פה במדינה? אני מסכימה לגמרי שנעשה נס קיבוץ גלויות באותה התקופה, ולאו דווקא בזכות המדינה, עלו והתיישבו יהודים בא"י והקימו אותה, מאבנים וטרשים לערים ויישובים. אבל נרדפים? הפכנו להיות נרדפים ע"י אחינו בארצנו. מה גם שהתאריך שנקבע - ה באייר? מה הייתה בו, הכרזת עצמאות? איזו עצמאות? כפופים אנחנו מאז היותנו מדינה ל"מה יאמרו". אם זה החברים בשלטון ואז זה ארה"ב ואם זה המדינות השכנות. מגילת עצמאות? על יסודות של חוקיי הגויים. איפה ירושלם? איפה ה? הרב, אני חושבת שאם לא נתעורר, אנחנו - הציבור שומר המצוות בהתעוררות כללית למצב במדינה שלנו, אם לא נפסיק לטמון את הראש בחול ולקדש דברים שאין קדושים אלא פוגעים בנו ומחללים את כבוד ה והתורה. מצבנו יהיה בכי רע. כפי שהוא כבר מסתמן באופק. ו
תשובה: יש להבחין בין היחס למדינה ובין המדיניות שמנהלים אותה בפועל. עצם הקמת המדינה יש בה קידוש שם שמים. מדובר בתהליך של אתחלתא דגאולה שהתחיל אמנם לא לפי המצופה שלנו, אנו ציפינו ליותר, אולם זה בא כך כתוצאה מהחולשות של הציבור הדתי. אם הציבור הדתי היה עולה בהמוניו לאחר הצהרת בלפור, כל צביונה של המדינה היה שונה לגמרי. אם יש לנו טענות, הרי שהם צריכים לבוא אל עצמנו ולא אל מישהו אחר. על עצם הקמת המדינה אנו חייבים להודות לקב"ה. אמנם יש לנו בעיה עם המדיניות, שרוצים להסגיר את הארץ, ומה שהחריבו כבר וכל ההתנכלויות, אלה הם תופעות שליליות שהשליטים עושים. אך אין זה אומר שעצם תקומת המדינה אינה מעשה ה' לטובת עם ישראל. זה כמו ביציאת מצרים, עצם היציאה של בני ישראל ממצרים הייתה דבר חשוב לעם ישראל, אך התלוו לזה תופעות שליליות - דתן ואבירם, מעשה העגל וחטא המרגלים. האם בגלל תופעות אלו אנו נשלול את כל התהליך הגדול של יציאת עם ישראל ממצרים. עצם תקומת מדינת ישראל - שעם ישראל יכול לחיות בארץ ולקיים את מצוות יישוב הארץ, מתלווים לזה תופעות חמורות של חולשה - שלא נוהגים לפי התורה. האם בגלל זה נשלול את כל הקמת המדינה? מה עדיף, שנחזור לגלות לחיות על יד אושוויץ עוד פעם? זה מה שיפתור לנו את הבעיה? התיקון צריך להיות מבפנים, עלינו להגביר את החינוך לתורה ולאמונה, לאהבת תורתנו הקדושה ולאהבת הלאום וארצנו הקדושה, כך ישתנו הדברים. אנו רואים שיש כבר קצת שינוי, יש התעוררות לתשובה. אפילו בקיבוצים שבעוטף עזה שהיו מפגינים בכל שבת "די לכיבוש", חלק גדול מהם מבין שזו הייתה טעות להחריב את חבל הארץ הזה. הרמב"ם פוסק בהלכות תשובה שהתורה הבטיחה שעם ישראל יחזור בתשובה, ולכן התופעות שיש כיום הם תופעות זמניות חולפות. אנו מאמינים שקיומה של המדינה זה עניין אלוקי, ואנו צריכים לתקן את התופעות השליליות שהוזכרו בשאלה.
שאלה: שעות שינה על חשבון לימוד תורה: מדוע ממלצים (כך ראיתי במאגר השאלות וגם רבותי המליצו לי בעבר) לישון יותר שעות וללמוד ביותר ריכוז. והלא ככל שינצל יותר מזמנו ללמוד תורה כך יהיה יותר טוב לו, הן מצד שמתעמל בתורה והן מצד שבשמיים סופרים שעות ולא דפים (הן של גמ ללומדי בקיאות והן של ראשונים ללומדי עיון)?
תשובה: אפשר להרבות בלימוד על חשבון שעות שינה אם אדם מרגיש שהוא עירני ודעתו צלולה. אך אם הוא לומד והוא מרגיש עייף ובקושי קולט ולא תופס טוב אז עדיף שינוח ואז הלימוד אח"כ יהיה איכותי ומבורך יותר.
שאלה: אותות בתורה: לא מניחים תפילין בחוה"מ, למשל, כי החג הוא אות וגם התפילין הן אות ולא שמים שני אותות ביחד, אז למה בכלל שמים אותות למיניהם, והרי יש לנו אות שלא יורד ולא חולף, המילה? אם בעצם לכל אחד תמיד יש אות אחד בלבד, אז מה יש לנשים, והרי הן לא נימולות? אז באמת בשבת ובחג יש להן אות, אבל מה בסתם יום חול? אגב, מהי הסיבה למה לא "שמים" שני אותות במקביל? האם היא כי הם גורעים אחד מהשני? לכבוד הרב שליט"א.
תשובה: הדברים שונים ממה שכתבת. אנו דואגים לכך שתמיד יהיו עלינו שני אותות. שניים, כפי שכתוב: "על פי שנים עדים יקום דבר". לכן תמיד יש עלינו אות המילה ומצטרף לכך עוד אות, או תפילין או שבת. נשים פטורות ממצוות עשה שהזמן גרמא וגם החיוב להיות בזמן מסוים עם אות הוא חלק הפטור של נשים. נשים שייכות לקודש לא מצד פעולה מסוימת, הם שייכות לקודש באופן טבעי מצד מה שהם ממשיכות את האימהות הקדושות, דואגות לנו, מתפללות על בנינו, ומשמחות את כל עם ישראל.
שאלה: מועד השלושים: אחי נפטר ביום ה - ג בניסן (7 4) ונקבר למחרת ביום ו. מתי עורכים את סעודת המצווה ומתי עולים לקבר?
תשובה: את השלושים תעשו ב-ד' באייר. מן השמים תנוחמו, הרב בנימין במברגר
שאלה: אבלות על אח מנותק: מה קורה כאשר נפטר אח שלא היו לנו קשרים ואף היה נתק חריף עד למריבה קשה, האם אני חייב באבלות כלפי אח שהתנכל לי וביזה אותי קשות? ואם כן, האם אוכל להתאבל בביתי ולא בביתו ששם יש טינה כלפי?
תשובה: בהלכות אבלות, זה לא משנה האם האבל אהב את הנפטר או לא, אבל הוא לא חייב לשבת בבית הנפטר, אם שם יש לו תחושה לא טובה- יכול לשבת שבעה בבית שלו.
שאלה: ותן חלקנו.: לרב, לאחר כבר די הרבה זמן שאני לומד את מס בבא קמא בעיון אני מגלה שכל מה שהעלתי בחידושיי שלי במחברת, כמעט כל חידוש או חקירה שעמלתי עליה זמן רב כבר נכתב באיזה ספר מספרי האחרונים, אם זה החזו"א או הקונטרס שיעורים או האבי עזרי, וזה מכניס אותי לדיכאון, וכי אין לי חלק בתורה משלי להתגדר בו? אשמח לקבל מהרב עצה כי הנושא מתסכל אותי מאוד.
תשובה: להפך! אתה צריך להיות שמח שכיוונת לדעת גדולים! אדם שהולך בדרך הנכונה פוגש עוד אנשים. אתה צריך לכתוב את החידוש שלך, ולאחר מכן לכתוב שמצאת כך גם בספר הנ"ל.
שאלה: כשרות מזון לארנבים לפסח: לכבוד הרב, ברשותי מספר בעלי חיים: כלבים,חתולים ארנבות ואוגרים. לפני פסח רכשתי בעבור כולם מזון ללא חמץ. החתולים והכלבים לא אהבו אבל "הסתדרו". אבל המכרסמים פחות. אוגר אחד מת לאחר שלושה ימים, כנראה בגלל שינוי המזון, ואחת הארנבות קיבלה שיתוק. לדברי הוטרינרית,זהו שיתוק הנובע ממחסור בויטמינים בגלל שינוי המזון. ("אין דבר כזה מזון נורמאלי ללא חמץ למכרסמים!"). מזה יומיים שאנו נילחמים על חייה בהזרקות ותרופות שונות. שאלותי: 1. האם בכלל יש צורך ברכישת מזון כשל"פ למכרסמים, זהו מזון שבוודאי אינו ראוי למאכל כלב. (הכלבה שלי לא נוגעת בו)? 2. במידה וכן, מה קורה אם המזון הנ"ל גורם למוות וסבל כל כך גדולים לבעלי החיים? (ולבעלים שלהם) 3. אחת הוטרינריות, שאינה מקפידה על חמץ, הציעה לי שאם זה אסור, אז בשנה הבאה אביא לה את המכרסמים למהלך החג, על מנת שלא ימותו שוב. האם מותר?
תשובה: את הפרות מרגילים לאכול קטניות בהדרגה החל משבועיים לפני פסח, נסי זאת.
שאלה: שימוש בטעות בפלטה שלא הוכשרה לפסח: לרב. יש לנו פלטה חשמלית לפסח, ובטעות השתמשנו בפלטה שאנו משתמשים בה כל השנה, ברצוני לציין כי הפלטה עברה ניקוי יסודי בחומרים חריפים לפני חג הפסח, ובד"כ הפלטה עובדת יותר מחצי שעה, בכל שבת ושבת, בלי שיש עליה אוכל כלשהוא מזמן "סעודה שלישית" עד כרבע שעה לאחר צאת השבת. וכך היה גם בפעם האחרונה שהשתמשנו בה לפני פסח. האם בדיעבד האוכל שהיה על הפלטה הזו בשבת חול המועד היה כשר מבחינת כשרות לפסח, ואם לא, האם יש בעיה עם הסירים? ברצוני לציין כי אנו לא מניחים חלות ישירות על הפלטה.
תשובה: בדיעבד אין צורך לחשוש.
שאלה: הלכות גיוס כספים: לכבוד הרב, ברשות הרב שתי שאלות. 1. ברצוני לעסוק בגיוס כספים עבור אירגונים שונים (כולל אברכים, ארגון החזרה בתשובה ועוד). נאמר לי כי יש בהלכה היתר למגייס הכספים לקחת לעצמו אפילו עד שליש מהכסף הנתרם, ואפילו בלי שהתורם צריך לדעת מכך, אך לא מצאתי זכר לכך בשולחן ערוך. האם יש אמת בדבר? האם תוכל להפנות אותי למקור הלכתי מסודר המסביר בפירוט מה מותר ומה אסור לי לעשות עם הכסף שאני מגייס? 2. את גיוס הכספים אני מעוניין לעשות באמצעות אתר אינטרנט המאפשר לתת תרומות לארגונים השונים איתם אעבוד. אל האתר אפנה את התורמים שאותם אשכנע לתרום, כך שטכנית התרומה תתבצע דרך האתר. אבל, כיון שמדובר באתר אינטרנט, יתכן שיגיעו אליו גם אנשים שפשוט ימצאו אותו בעצמם, דרך גוגל וכדומה, ויתרמו לארגונים הללו בלי שאני אישית שכנעתי אותם. האם במצב כזה עדיין אני יכול לקחת חלק מהכסף הנתרם (בגלל עצם אחזקת האתר ותפעולו השוטף, אשר היא זו שאפשרה לתורמים אלו לתרום, ובכך חל עלי דין מגייס כספים מהשאלה הקודמת)? אשמח לתשובה מפורטת, הנושא חשוב לי מאוד כדי שלא אכשל בשום איסור מחד, ולא אמנע מקור הכנסה חיוני למשפחתי מאידך.
תשובה: לא זכור לי תשובה מפורטת בענין. לעצם שאלתך, שמעתי מת"ח גדול שאמר שהשיעור המקסימאלי הוא 25. לא זכור לי שצויין מקור לכך. גם גיוס דרך אתר באינטרנט יכול לגרום לחיוב.
שאלה: להתגלח לכבוד שבת בספירת העומר : האם לכבוד השבת מותר לי להתגלח או לקצץ? אני מדגיש זה עושה לי צער.
תשובה: יש מתירים להתגלח לכבוד שבת. אולם אל תשנה ממנהג משפחתך או מקום לימודיך.
שאלה: כיסוי ראש לאחר חופה: האם כלה צריכה לכסות את הראש מיד אחרי החדר הייחוד? למה? ומה המקור? ולמה בדורות הקודמים לא נהגו כך?
תשובה: לדעתי, על הכלה לכסות את ראשה לאחר שהיא יוצאת מחדר הייחוד. כיום אנו עושים קידושין בחופה, ולאחר מכן חדר הייחוד הופך את המעמד של הכלה המקודשת ממאורסת לנשואה. אשה נשואה צריכה ללכת עם כיסוי ראש לפי כל השיטות. בדורות הקודמים הייתה חולשה בעניין זה, בליטא לדוגמא, נשים רבות לא כיסו את ראשם כלל.
שאלה: חודש 11 בשנה מעוברת בעת אבלות: אימי נפטרה ב כ"ה סיוון תש"ע. עקב השנה המעוברת, חודש 11 הינו בתאריך כ"ה באדר ב או כ"ה בניסן? ע"פ מנהג הספרדים עולים לקבר לאחר 11 חודש ואיני בטוח מהו המועד! מתנצל על הדחיפות התאריך הינו בעוד שלושה ימים ואיני בטוח!
תשובה: כ"ה בניסן. בברכת התורה, WWW.Yeshiva.org.il
שאלה: הנחת תפילין באיסרו חג פסח: האם מניחים תפילין באיסרו חג של פסח (המימונה)?
תשובה: כן!
שאלה: מספר שאלות בנושא שבת ופסח: א. שמעתי שהרב סובר שמותר לטלטל דיסק און קי עם מפתחות לבית בתנאי שהוא מכוסה. רציתי לדעת מה מקור ההיתר? שהרי לכאורה המחזיק של המפתחות הוא בסיס לדבר האסור והמותר כשהאסור חשוב יותר. ב. ידוע שחמץ לא בטל אפילו במאה. מה לגבי חמץ שעבר עליו הפסח, בגלל שזה "קנס" אז אולי נגיד שהוא בטל ברוב? ג. האם בהתרת נדרים (נניח קטניות או בוטנים וכד ) צריך לנקוב בנדר המסוים או מספיק לומר את הנוסח שאומרים ביום הכיפורים? ואם צריך לנקוב, אז באיזה אופן מכניסים אותו לנוסח הקיים בסידורים?
תשובה: א. לא התיחסתי אף פעם לשאלה זו. הדבר אסור. ב.אכן כן. ג.אתה מתכוון בודאי לנוסח של ערב ר"ה. מנהג שהתקבל ע"י עדה שלמה לא ניתן להתרה. באשר לבוטנים בלבד, ניתן להתיר ע"י ת"ח הבקי בהלכות נדרים שישב עם עוד שני ת"ח וימצא פתח ראוי ויתיר את הנדר.
שאלה: הידבקות במידת הקדושה: ".קדושים תהיו כי קדוש אני." מה המשמעות של המילים "קדוש אני" בפסוק זה? מהי בדיוק התכונה שעלינו לאמץ כדי לקיים פסוק זה, הרי כשמדובר רחום תהיה כי ה רחום וכו - זה ברור כי התכונות ברורות. מהי תכונת הקדושה של ה שאנו יכולים להעתיק ממנו?
תשובה: צריך לפרוש מן העבירה, מן התועבות שמטמאים את האדם. בתורת כהנים מובא: "כי קדוש אני" - וממילא אם אתם מתקדשים אתם כביכול נותנים לי כח. אם אנו מקדשים את עצמנו, אנו מרוממים את ההוויה כולה, ונותנים כביכול יכולת כלפי שמיא - היות ואני קדוש, אני מסייע אתכם להתקדש, ואז תהיו ברמה גבוהה שאוכל לפעול למענכם בשידוד מערכות הטבע.
שאלה: קידוש ע"י מחלל שבת: האם למחלל שבת בפרהסיא מותר לקדש על היין ולאחרים מותר לשתות? האם יש דין שונה למחלל שבת בסתר?
תשובה: השאלה היא, אם הוא מודה בנושא של קידוש ובקדושת השבת אלא שיש לו חולשה ולכן הוא נוסע בשבת לים וכדו', אז הוא יכול לקדש. אבל אם הוא לא מודה בזה, הוא לא יכול לקדש.
שאלה: תפילת ערב שבת בסניף: בכל שבת מברכין מיתקיים בסניף (עזרא) תפילת ערב שבת במנגינות קרליבך ותוך כדי רוקדים קצת. האם מותר בימי ספירת העומר לקיים את התפילות בסניף עם המנגינות? והאם מותר לרקוד תוך כדי התפילה?
תשובה: מותר לרקוד בליל שבת בתפילה. בשבת אין נוהגת אבלות בספירת העומר.
שאלה: בדיקת חמץ בחדר מדרגות: אני גר בבניין משותף במוסד חינוכי. בבניין גרות משפחות מהצוות החינוכי ושאר משפחות שאינם קשורות למוסד אלא משלמות שכירות. אני יודע שגם חדר המדרגות חייב בבדיקת חמץ לכן בדקתי מהקומה בה אני גר עד קומת הכניסה. לא בדקתי בחצר בכוכים שיש בה וכו וכן לא בדקתי את המקלט ואת הקומה והמדרגות המובילים אליו שכן אינני משתמש במקומות אלו אשר שאר השכנים מאכסנים בהם את חפציהם. שאלותי הן: 1- האם חדר מדרגות חייב בבדיקת חמץ ובפרט בבניין השייך למוסד חינוכי, האם החובה מוטלת על הדיירים? 2- אם אכן יש חובת בדיקה וכן במקומות שלא בדקתי, מה לעשות כעת לאחר פסח שכן נפסק בשו"ע שאם לא בדקו לפני יש לבדוק לאחר הפסח ללא ברכה? 3- שמעתי פעם שאדם הרוצה להיפטר מחובת בדיקה בחדר המדרגות וכו יכול להפקיר את חלקו בו, האם זה נכון, וא"כ, האם זה מועיל בינו ובין עצמו ולאחר שהגיע זמן הבדיקה? נ"ב: עלי לציין שאף שכן אחר לא בדק.
תשובה: אינך אחראי על חמץ שאינו ברשותך.
שאלה: להחמיא למרות הצניעות: האם מותר לבת להחמיא למישהי שלבושה באופן לא צנוע על המראה שלה?
תשובה: אסור להחמיא לה, כי זה נותן לגיטימציה לחולשה שלה.
שאלה: בחירת שם לתינוקת: אנו מעוניינים לשאול האם השם אליה מתאים לתינוקת בע"ה? נשמח לעזרתך.
תשובה: כיון שזהו שם של בנים לא ראוי לתת לבת. כדאי לחשוב על שם של בת אולי טלי'ה.
שאלה: קנייה כפולה במכונות אוטומטיות: אני מעוניין לדעת מה עלי לעשות במקרה ובמכונות אוטומטיות לממתקים, כאשר מתבצעת קנייה, המכונה מוציאה שני מוצרים בבת אחת למרות שהמחיר והכוונה שלי היא על מוצר אחד?
תשובה: אם אין אפשרות להחזיר, זה אומר שמן השמים זיכו לך.
שאלה: עושה מעשה בראשית בגבעות השומרון: לכבוד תורתו! א. גבי ברכת עושה מעשה בראשית על הים התיכון - הייתי בגבעות השומרון וראיתי את הנוף המרהיב כולל הים אך כמובן מרחוק מאוד. האם צריך לברך? ואם לא אז אם אהיה בים ממש תוך ל יום האם אצטרך לברך? ב. נפסק שצריך לעמוד בפני מבוגרים בעלי שיבה והב"י הביא מהראשונים ע"פ משנה באבות שהוא מגיל 70. היום בקושי ראיתי אנשים שקמים בד אמות ממפני שיבה כהנ"ל, כגון: ברחוב או באוטובוס וכו. האם אפשר לומר שהיום הגיל השתנה והוא כבר לא שבעים אלא יותר כתשעים? (בטור פסק לשון מופלג והיום 70 אינו מופלג ברוך השם). כמו כן אולי בגלל שלא כל כך קמים היום, האם אפשר לומר שזו כמחילה כללית כזו עד שלא שומעים קפידא, כמו שראיתי שכתב בב"י לגבי הסיבה בליל הסדר שאם הרב לא מעיר לתלמיד על שמיסב בפסח אז שפיר הוי כמחילה?
תשובה: א. אני לא נוהג לברך ממרחק רב כזה. ב. זה שהיום לא נוהגים לקום, זה משום שלצערנו הרב הכבוד לאדם וכל מיני דברים נחלשו, כמה אנשים מקפידים היום על כיבוד אב ואם כמו שצריך? הרי יש המון אנשים שמרגיזים את הוריהם וממרים את פיהם. יש חולשה בתחום זה, ולכתחילה יש להקפיד לקום בפני שיבה מגיל שבעים. זה שאנשים לא קמים היום זה בגלל החולשה בעניין זה ולא בגלל שהיום אנשים חיים גם בגיל מופלג יותר.
שאלה: נדרתי שלא להמר יותר: נדרתי נדר אצל רב שאני יפסיק להמר. אכן אני לא מהמר יותר ולא מעוניין בזה אבל פעם אחת מיליתי טופס לוטו. מה אני אמור לעשות? חוץ מהפעם הזאת לא הימרתי. מה ההשלכות של זה עליי?
תשובה: תחזור בתשובה כלפי השמיים, כמו כל עברה, חרטה על העבר וקבלה לעתיד, תתקן את עצמך, ובשמיים ימחלו לך.
שאלה: יום העצמאות מול שבת: א) מה הדין של תספורת וגילוח ביום העצמאות, ומדוע ביום העצמאות (למתירים) מותר להתגלח משום שזהו יום של שמחה ואילו בשבת, ל"ג בעומר (לספרדים), שגם הם ימי שמחה אין היתר? ב) אם למשל פסח היה יכול לחול בתוך ימי ספירת העומר האם היינו מתגלחים ומסתפרים לכבוד החג? אם כן מדוע בשבתות ול"ג בעומר לא?
תשובה: לספרדים ל"ג בעומר איננו יום שמחה כי עדיין נפטרו תלמידי ר' עקיבא ורק ביום ל"ד פסקה המגיפה. על כן אין להתגלח או לשאת נשים לפני ל"ד. אמנם התירו קצת שמחה בל"ג לכבוד רשב"י אבל לא התירו את מנהגי האבלות. לעומת ה' באייר שבו קמה המדינה והוא יו"ט בפני עצמו. פשוט שמותר לנהוג מנהגי שמחה לכבוד החגים מהתורה שנצטוינו על שמחה אבל בשבת לא נצטוינו על שמחה.
שאלה: פתיחה בקבלה לעינייני זוגיות: אני יוצאת חודשיים עם בחור שמאוד מוצא חן בעיניי למטרת נישואין, הוריי מודאגים מכך שהבחור לא מגיע מרקע אמיד ושתהיה לנו בעיה של פרנסה ולכן רוצים לקחת אותי לרב שיפתח בקבלה בשאלה האם אנחנו זיווג שנועד להיות, הורי מסורתיים ואילו אני התחזקתי מאוד בשנים האחרונות. אני מרגישה ממש קרועה ואני לא יודעת מה עליי לעשות. האם בכלל מותר ללכת לרבנים שפותחים בקבלה??
תשובה: לך יקירה. אני מאוד לא בעד כל הגישה הזו אל הרבנים, ואת כל ההתעסקות עם עיסוק בקבלה כדי לדעת אם זוג מתאימים או לא. גדולי ישראל שבכל הדורות לימדו אותנו שהדרך שלנו צריכה להיות על פי השכל הטבעי, ועל פי התורה ולא על פי שמות ועיסוק בקבלה. חשוב להיות תמימים עם ה', לבחון את מה שצריך ולהחליט, וגם אם יש חששות, לסמוך על ה'. כמובן שצריך לבדוק היטב אם אתם מתאימים, אם יש ביניכם התאמה, ואם יש לכם שיחה טובה, שאיפות מתאימות, מידות טובות וכו', ואז להתפלל לה' שיעזור שמזיווג הזה תצא ברכה והצלחה. הרב יצחק גרינבלט zahig1 gmail.com
שאלה: תשלומים שלא חוייבתי בהם: לכבוד הרה"ג דב ליאור שליט"א אני מנוי לשירותי אינטרנט רימון. גיליתי שמספר חודשים לא חוייבתי בת החודשי בו אני חייב הואיל והוא לא הופיע ברשימת החיובים החודשיים בדפי הפירוט של חברת האשראי. פניתי מספר פעמים לחברת אינטרנט רימון וביקשתי שיחייבו אותי. הם בכל הפעמים אמרו שחוייבתי ושאין לי שום חוב אצלם. בדקתי את העניין גם מול חברת האשראי והם אמרו לי שאכן לא הוגשה בקשה לחיוב מצד אינטרנט רימון בחודשים אלו. הנציגים באינטרנט רימון אמרו לי שאין לי אצלם שום חוב והם מסרבים לחייב אותי. כששאלתי האם מוותרים לי על כסף שלא שילמתי, הנציג השיב שכן ומאידך אני יודע שלא שילמתי את הכסף. מה עלי לעשות? האם לנציג זוטר יש רשות למחול את חוב הבעלים, אם לא, מה עלי לעשות?
תשובה: תכתוב להם מכתב ותספר בו שלדעתך אתה חייב להם כך וכך כסף, אולם אם אינם מגיבים למכתב זה אתה רואה בזה כמחילה על החוב. כך אתה יוצא חובה כלפי שמיא.
שאלה: קטניות בפסח לנשוי לספרדיה: קראתי את תשובתו של הרב בלינק הבא לגבי אכילת קטניות בפסח: שם נאמר כי אשכנזי יכול לאכול אצל ספרדי, ובלבד שלא יאכל קטניות, ושזה לא כל כך מסובך. אני חושבת שזה דווקא כן מסובך. גם אני ספרדיה, ונישאתי לאשכנזי, וזה הפסח הראשון שלנו ביחד. כל מרגרינה פשוטה היא לאוכלי קטניות. חמוציות, ושקדים מסויימים שאמא שלי השתמשה בהם לסלטים בליל הסדר הן לאוכלי קטניות. ויש עוד אלף מאכלים שכתוב עליהם "לאוכלי קטניות" והם מאכלים שקשה לשער מראש שהם כאלה. מה בעלי אמור היה לעשות? לנחש שעל מרגרינה כתוב "לאוכלי קטניות". מובן שאמא שלי לא יודעת את זה, כי היא ספרדיה וזה משהו שהיא לא מסתכלת עליו בתור אוכלת קטניות. וזה לא משהו שגבר ממוצע יודע. בנוסף, זה לא באמת נעים שבעלי ישאל כל שניה "מה יש בסלט" או "אפשר לראות את האריזה" (כדי לראות אם כתוב עליה "לאוכלי קטניות" או לא). מה עושים בכזה מקרה? אמנם, אפשר לומר שבעלי יכול לאכול אצל אימי "קטניות שלא בעין". כלומר, יאכל את החמוציות והשקדים והמרגרינה, אך לא יאכל אפונה ושעועית וכו. ואני שואלת - עצם זה שמתירים את זה, לא מוכיח שהכל שטות אחת גדולה? הרי אם באמת, (אבל באמת!) היה פה איסור, לא היו מתירים את זה, בדיוק כמו שאף אחד לא חושב להתיר לאדם דתי לאכול אצל מי שאינו שומר כשרות ובלבד שלא יאכל את האוכל הטרף.
תשובה: יש שני טעמים לאיסור קטניות. יש שאמרו שהאיסור נבע מכך שמקטניות אפשר לעשות קמח ותבשילים שהם נראים כתבשילי חמשת מיני דגן ולכן כדי שלא יבואו להתבלבל אסרו גם קטניות. לפי טעם זה, ברגע שלא אוכלים קטניות שהם בעין אלא רק בליעה של קטניות אין סיבה לגזור. עצם ההבדל בין איסור שהוא מדברי תורה לבין איסור מדברי חכמים לאיסור שהוא מנהג מאוחר יותר הוא חשוב. צריך לעשות הבדל ברמת האיסור. אי אפשר להשוות בין קטניות לחמשת מיני דגן. לכן יש חשיבות להדגיש שאיסור קטניות לא באותה חומרה כמו איסור דגן. גזרו כל עוד שזה בעין. ברגע שמהתורה אם זה היה חמץ זה היה מתבטל, כגון: במקום שיש רוב מדבר אחר שמהתורה יש ביטול ברוב לא רצו לאסור. מה שנוהגים להתיר מעיד על כך שהאיסור של קטניות אף פעם לא היה נחשב כאיסור עצמי אלא כהנהגה בכדי להרחיק את ישראל מהאיסור הממשי שהוא בחמשת מיני דגן. זה לא דומה לשמירת כשרות שמדובר שם לא על מנהג אלא על דבר שהוא אסור באיסור עצמי.